Christian Eggen (komponist)

Christian Eggen (født 1957) er en norsk pianist, komponist og dirigent som har gjort seg internasjonalt bemerket, spesielt som dirigent av samtidsmusikk.

 Liv og virke 
Eggen fikk sin første pianoundervisning i Drøbak og senere på Ås, med Hildegunn Reuter som lærer. 11 år gammel opptrådte han som pianosolist med Bergen filharmoniske orkester under ledelse av Karsten Andersen og i 1973 hadde han sin offentlige debutkonsert i Universitetets Aula i Oslo. Sin første solistopptreden med Oslo filharmoniske orkester hadde han som 17-åring. Samme år gjorde han seg bemerket med sin første plateutgivelse, jazzalbumet "Ufuge". Etter studieopphold i Wien begynte han ved Norges musikkhøgskole i 1974, der han hadde Robert Riefling (klaver), Finn Mortensen (komposisjon) og Arvid Fladmoe (dirigering) som lærere. I 1980 tok han sin diplomeksamen i dirigering. Studieopphold i Salzburg, Paris og New York.

Eggen var i flere år en av våre fremste konsertpianister, med vekt på det klassiske repertoaret, først og fremst Mozart, Bach, Chopin og Schubert. I 1984 representerte han Norge ved den Nordiske solistbiennalen. Hans innspilling av Carl Nielsens klaververker (1994) regnes som en av de beste. Eggen har også spilt improvisert musikk, i band med Terje Rypdal (Terje Rypdals Orchestra), og som medlem av jazzgruppa Søyr.  

Han ledet Ny Musikk Ensemble fra 1981 til 1987 og har dirigert Cikada Ensemble siden starten i 1988. I 1993 ble han kunstnerisk leder av Oslo Sinfonietta. Det internasjonale gjennombruddet som dirigent kom under ISCMs World Music Days i 1990. Arbeidet med samtidsmusikk har ført til at han er blitt en etterspurt dirigent verden over. Han har arbeidet jevnlig med ensembler som musikFabrik i Tyskland og Ensemble Intercontemporain i Paris, og han har samarbeidet med mange av samtidens mest kjente komponister, som John Cage, Helmut Lachenmann, Iannis Xenakis, Magnus Lindberg, Kaija Saariaho, Witold Lutosławski, Tan Dun, Brian Ferneyhough og György Kurtág.ballade.no Han har gjort en rekke innspillinger med norske og utenlandske ensembler og orkestre, blant annet med Royal Philharmonic Orchestra i London.

I 1999 var han festspillmusiker ved Festspillene i Bergen og var med på å prege festivalen som dirigent, komponist og pianist. For denne innsatsen ble han tildelt Kritikerprisen for 1998/1999.Norsk biografisk leksikon

Som komponist har Christian Eggen et bredt spekter: På den ene side skrev han musikken til den folkekjære filmen om Ole Aleksander Filibom-bom-bom, og på den annen side sto han bak musikken til den avantgardistiske åpningen av Oslo lufthavn Gardermoen i 1998. Hans produksjon omfatter teater- og filmmusikk, kammermusikk, orkestermusikk og elektroakustiske installasjoner.

I tillegg til sitt virke som musiker og komponist har han også vært redaktør for musikktidsskriftet Ballade (Norsk Musikkinformasjon) 1978-79, og i 1987-88 arbeidet han som programskaper i NRK TV, sammen med Morten Thomte og Håkon Berge. Programserien VOX vant en rekke priser, blant annet 1. pris ved Kortfilmfestivalen i 1987.

 Priser og utmerkelser 
 Stipend fra Léonie Sonnings musikfond 1984
 Årets utøver (Norsk komponistforening) 1989
 Oslo bys kunstnerpris 1996
 Musikkritikerprisen for 1998/1999
 Fegerstenstiftelsens Pris for Samtidsmusikk 2000
 Lindemanprisen 2003
 Nordisk råds musikkpris 2005 (med Cikada)
 Kommandør av Den Kongelige Norske St. Olavs Orden, utnevnt 9. august 2007 for hans innsats for norsk og internasjonal samtidsmusikk.
 Fartein Valen-prisen 2010
 Musikkritikerprisen 2015

 Nominasjoner 
 Nominert til Spellemannprisen 1994 i klassen klassisk musikk/samtidsmusikk for Pierrot Lunaire Op. 21, String Quartet Op.10 (sammen med Anne-Lise Berntsen og Borealis Ensemble)
 Nominert til Spellemannprisen 1999 i klassen samtidsmusikk for Jon Øivind Ness: Dandy garbage (sammen med Cikada, Oslo Sinfonietta, Trondheim Symfoniorkester og Sverre Riise)
 Nominert til Spellemannprisen 1999 i klassen samtidsmusikk for Bernt Sørensen: Birds and Bells (sammen med Cikada, Oslo Sinfonietta og Christian Lindberg)
 Nominert til Edvard-prisen 2001 i klassen musikk til annen kunstart for Ifigenia i Aulis

 Innspillinger 
 Carl Nielsen (1994), musikk av Carl Nielsen. Christian Eggen piano. Victoria A/S VCD 19074
 C•O•D•E•X  T E M P O R I S (1995), musikk av Cecilie Ore. Christian Eggen dirigent, Oslo Sinfonietta. Cicada String Quartet. Aurora ACD 4989  
 Over Cross and Crown (2003), musikk av John Persen. Christian Eggen dirigent, Oslo Philharmonic Orchestra. Aurora ACD 5029

 Referanser 

 Eksterne lenker 



  Eggen, Christian, ballade.no
  Christian Eggen - Biography, mic Listen to Norway

Kategori:Norske komponister
Kategori:20. århundres komponister
Kategori:Norske dirigenter
Kategori:Kommandører av St. Olavs Orden
Kategori:Personer fra Frogn kommune